**Prie pranešimo spaudai pridedame nuotraukas:**

<https://drive.google.com/drive/folders/1FdXQb9A2pkZd4aQlzaxsXAsjVq0Cf-zQ>

**Pranešimas žiniasklaidai**

2025 m. rugpjūčio 12 d.

**„Žolinėk’ 25“ – šventė visai šeimai VU Botanikos sode**

**Žolinė Vilniaus universiteto botanikos sode Kairėnuose: nuo augalų pažinimo iki gyvos muzikos po atviru dangumi**

**Vilniaus universiteto Botanikos sode – visos dienos žolinės šventė „Žolinėk’ 25“**

Rugpjūčio 15-ąją Vilniaus universiteto botanikos sodas Kairėnuose kviečia prasmingai minėti Žolinę – vieną seniausių vasaros švenčių Lietuvoje, siejamą su gamtos pilnatve, dėkingumu ir bendryste. Tai metas, kai tradiciškai nuimamas metų derlius, o pati šventė simbolizuoja vasaros pabaigą, derliaus brandą ir pagarbaus atsisveikinimo su žolynais pradžią. Renginys „Žolinėk’25“, organizuojamas kartu su Lietuvos fitoterapijos asociacija ir „Švenčionių vaistažolėmis“, taps visos dienos kelione, kurioje susipins augalų pažinimas, amatai, muzika ir bendros patirtys po atviru dangumi.

Šventės programoje – susitikimai su žolininkais, amatininkais ir pirtininkais, specialistų bei mokslininkų paskaitos, edukacinės veiklos, kūrybinės dirbtuvės, įvairios parodos, menininkų pleneras ir linksmybės mažiesiems Vaikų pievoje. Nuotaiką kurs gyvos muzikos koncertai – scenoje pasirodys „Monos“, „Baltasis Kiras“ ir „Antikvariniai Kašpirovskio dantys“. Ieškančius ramybės ar gilesnio ryšio su gamta kvies gamtos terapijos ir kvėpavimo praktikų užsiėmimai.

Šiais metais Vaikų pievoje šeimų laukia išskirtinė programa ir daugybė staigmenų. Botanikos sodo paviljone edukatoriai ne tik padės spręsti botaninius galvosūkius, pažinti augalus ir kurti Žolynų portretus, bet ir apdovanos sumaniausius bei žingeidžiausius. Pievoje lankytojus pasitiks Kakė Makė ir Mamba, o Gaidelis vaišins traškiais skanėstais. Čia įsikurs įvairūs stalo žaidimai, „Fėjų slėnio“ blizgučių kampelis, muilo burbulų erdvė ir žolelių spalvinimo stotelė. Pramogos ir siurprizai kvies įsitraukti visą šeimą.

Paskaitų programa Muziejuje leis plačiau pažvelgti į augalų svarbą mūsų gyvenime. Etnologas, profesorius Libertas Klimka pasakos apie vaistinių augalų vaidmenį senosiose lietuvių tradicijose. Anot jo, „artumas gimtinės gamtai – tradicinė lietuvių tautos etnokultūros ypatybė“. Šį ryšį su gamta profesorius kvies atrasti savo paskaitoje.

Akademikas Jonas R. Naujalis pristatys savo naują knygą „Nuodingieji augalai šalia mūsų“, kviečiančią pasisemti vertingų žinių apie nuodingus augalus Lietuvoje. „<...> ši knyga gali tapti reikšmingu ir santykinai lengvai pasiekiamu žinių apie nuodingųjų augalų įvairovę mūsų krašte šaltiniu. <...> kokios jų dalys yra pavojingiausios, kur tokių augalų galima aptikti, kokios jiems būdingos toksinės medžiagos gali kelti didžiausią pavojų ne tik mums patiems, bet ir mūsų augintiniams – gyvūnams“, – rašo akademikas J. R. Naujalis knygos pratarmėje. Akademiko paskaitą Muziejuje lydės ir papildys paroda „Naudingi ar nuodingi? XIX a. pab.–XX a. pr. plakatai“ – joje bus eksponuojami 11 originalių ir autentiškų, edukacinę bei meninę vertę turinčių plakatų.

Mikologas dr. Jonas Kasparavičius supažindins su vaistinėmis grybų savybėmis, apie kurias vis dar sklando nemažai mitų. Išsamus mokslininko pasakojimas nuves į nematomą, bet gyvybiškai svarbų pasaulį, su kuriuo lankytojai galės susipažinti dar vienoje Muziejuje eksponuojamoje parodoje – „Mikroorganizmų magija“. Taip pat paskaitą apie lietuviškos pirties ir augalų sąsajas skaitys profesionali pirtininkė Birutė Masiliauskienė, o daugiau pirtinimo paslapčių sužinoti lankytojai galės Pirties laboratorijoje. Paskaitų programą vainikuos žolininkė Vilma Petreikienė, – ji kalbės apie šio renginio „žvaigždę“ vaistingąją medetką.

Tarp gamtos aromatų ir šventinio šurmulio lankytojų lauks ir meninės patirtys, kviečiančios pažvelgti į gamtos pasaulį kitu žvilgsniu. Menininkų pleneras „Ant žolės“ ir meno kūrinių mugė sujungs gamtą, kūrybą ir žmones – kiekvienas galės pajusti, kaip gimsta ryšys tarp meno ir aplinkos.

„Žolinėk’25“ pievoje įsikurs ir žolynų kūrybos erdvė, kurioje lankytojai galės įsitraukti į įvairias veiklas. Autentiškas tradicijas puoselėjantis „Švenčionių vaistažolių“ fabrikas pristatys augalų pasaulį iš arti, o žolynų ir gardumynų mugėje sklis vasaros aromatai – nuo džiovintų žolelių iki gydomojo bičių pikio kvapo. Dirbtuvėse bus pinami vainikai, rišamos žolinės puokštės, kuriami gėlių atvirukai, žolynų suvenyrai ir prieskoninių žolelių mišiniai.

Šventėje susipins žinios, kūryba ir poilsis – nuo praktinių įgūdžių iki gilesnio gamtos pažinimo. O kai norėsis trumpam atsikvėpti, poilsio oazėse lauks maisto vagonėliai, gurmaniški ledai ir vasariški gėrimai – kviečiantys mėgautis švente visais pojūčiais.

**Išsamią rugpjūčio 15-osios šventės „Žolinėk’25“ programą prisegame.**

\*\*\*

**Daugiau informacijos:**

***Aida V. Dobkevičiūtė****;* M. +370 67076093; aida.dobkeviciute@bs.vu.lt

***Austėja Oniūnaitė***, M. +370 62421152; El. paštas:info@fitoasociacija.lt